《病中承王侍御老师分惠药金赋此奉谢》
明代·李之世

五羊城中地一片。轻车沓沓游尘卷。柏府门前对巷居，镇掩双扉人不见。

十日九日雨迷离。乞火不来朝烟迟。或过禅堂趁净饭，有时淅米寄邻炊。

坊头酒价亦不贵。病眼年来没兴味。箧中剩有鹔鹴裘，不兑酒钱兑药费。

茆檐向日曝芝苓。手掬清泉注瓦瓶。按图且学轩辕势，无事但看神农经。

残方屡试效难取。走向街头寻药谱。可奈囊空无一钱，措大文章贱于土。

低头不肯向时人。绣衣使者惠金频。谁云霜威凛如许，吹入寒崖便是春。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。